GiliGold/VAD_KnessetCorpus huggingface dataset:
רננה שחר: את התקנות צריך לקרוא ביחס באופן כללי; אם יש מגבלות הן זו על גבי זו, כלומר התקנות האלה מחייבות ולא ניתן להפעיל היום.
רננה שחר: תקנה 180(ו)(2)(א) מונה את הדרכים שבהן ניתן להפעיל אווירון זעיר עם שני אנשים או בטיסה פרטית, לפי (ב) ו-(ג), והטיסה המסחרית המותרת היא בעצם טיסת הדרכה.
רננה שחר: אלה המגבלות, והן גוברות על מה שיש בתקנות הרישיונות מבחינת ההיתרים לאדם הספציפי.
רננה שחר: זאת השאלה?
לאה ורון: מה המשמעות של (ב) ו-(ג)?
לאה ורון: אם רוצים להטיס במסגרת תרבות פנאי אדם לשם בילוי, כמו חגיגת אירוע על המטוס, זה מתאפשר לפי (ב) ו-(ג)?
רננה שחר: לא בתמורה.
רן בג: זה מתאפשר.
רן בג: אנחנו רצינו ליצור מצב שאותו אדם שלוקח נוסע יהיה לו ניסיון מסוים.
רן בג: לכן ברגע שאדם גמר את קורס הטיס הוא עדיין לא רשאי לקחת נוסע, הוא צריך לצבור 100 שעות – נראה את זה בתקנה אחרת.
רן בג: אחרי שהוא צבר 100 שעות ניסיון יהיה לו שיקול דעת לקחת אדם ולא לסכן אותו.
רננה שחר: הוא השיב לפסקת משנה (ג).
לאה ורון: שאלתי האם אפשר במסגרת תרבות הפנאי להעלות נוסעים, כמו שזה נעשה במצנחי רחיפה- -
יצחק וקנין: הוא ענה.
רננה שחר: בתמורה – לא, לקחת חברים  - כן.
לאה ורון: למה?
רננה שחר: באופן מסורתי היחס לזה הוא שהם אינם מיועדים לצרכים מסחריים, אלא רק לתרבות פנאי.
לאה ורון: אין דרישה כזאת מהענף?
רננה שחר: נציגי הציבור דיברו כאן ואמרו שזה צעד ראשון וצריך לכסות עוד היבטים.
רננה שחר: לכן יכול להיות שנושא של הפעלה מסחרית הוא דבר שעדיין צריך להתייחס אליו.
רננה שחר: הוא לא היה במסגרת טיפול החירום שעושים פה לאווירונים זעירים כדי להכשיר פעילות של מטוסים קיימים בארץ.
רננה שחר: זה לא היה בטווח הפעילות שלנו.
אודי זוהר: אני לא הבנתי.
אודי זוהר: היום אנחנו לא מגדירים ברשיון המדריך הגדר למטוס או לכלי ספציפי.
אודי זוהר: רשיון ההדרכה הוא רשיון הדרכה, ואם יש באפשרותך לטוס על כלי א' או ב' אתה יכול להדריך על הכלים האלה.
רננה שחר: לא הבנתי.
יערה למברגר: האם רשיון ההדרכה יהיה לאווירון מסוג מסוים.
רננה שחר: זה בתקנה 139 לתקנות הרישיונות, איזו שאלה?
רננה שחר: אני אקריא אותה: 	"מחזיק ברישיון מדריך טיס המבקש הגדר הדרכה נוסף ברישיונו".
רננה שחר: לכל רישיון של מדריך טיס צריכים להיות הגדרי הדרכה.
רננה שחר: הגדרי ההדרכה הם לאותו כלי.
רננה שחר: באז"מים זה מחולק לקבוצות א' ו-ב' – "נהוג משקל"- -
רן בג: "כנף קבועה" ו"נהוג משקל".
רן בג: יש שני סוגים עיקריים של מטוסים זעירי משקל: מטוס אחד הוא ה"כנף קבועה" שנראה מטוס קונבנציונלי- -
יצחק וקנין: כמה נוסעים הוא יכול לקחת?
רן בג: שני נוסעים בלבד.
רננה שחר: הטייס ונוסע.
רן בג: המטוס השני הוא מטוס עם כנף ניידת שעל-ידי הזזת הכנף אתה קובע לאן אתה טס ואת התמרונים שאתה עושה.
רן בג: זה פיתוח שהאמריקנים עשו כפוף לתוכנית החלל שלהם, והיא לא יצאה שם לפועל, אלא תעופת הפנאי אימצה אותה.
אודי זוהר: ברשותך, רן, מילה על המסחריות: בעולם, למעט על הדרכה, לא מדברים על הכלים האלה ככלים שעושים בהם פעילות מסחרית.
אודי זוהר: כשמסתכלים על המכלול יש לזה הרבה מאוד הסברים טובים: אמינות הכלי, עיצובו, איך רישיינו אותו, הפיקוח עליו, תחזוקתו – סדרה שלמה של שאלות.
אודי זוהר: יש אופציה ש"מתחבאת" פה, שאם מישהו רוצה לעשות טיסה כייפית הוא צריך לעשות אותה עם מדריך.
אודי זוהר: זה נותן תשובה לאזרח הפשוט שאומר שהוא רוצה לעשות כיף לילד שלו או למישהו אחר, אז נא לקחת מישהו מספיק ותיק שיודע לתפעל את הכלי עם רמת בכירות וניסיון.
לאה ורון: והוא מוכן לקחת חינם את הבן שלי.
אודי זוהר: יש העניין של ההשתתפות בהוצאות.
אודי זוהר: הוא יכול לשלם על הדלק.
לאה ורון: לפי התקנות, הוא לא יכול לשלם.
מייקי אברהמי: נכון.
מייקי אברהמי: המטוסים האלה נבנים בסטנדרטים שונים מאשר מטוסים שמיועדים לתעופה כללית.
מייקי אברהמי: דאגתה של רת"א היא בעיקר הנוסע המשלם.
מייקי אברהמי: אדם שעולה להדרכה הוא לא תחת הקטגוריה של הנוסע המשלם משום שהוא עולה בידיעה ברורה.
מייקי אברהמי: נוסע שלא בתשלום הוא לכאורה כמי שמצטרף לנהג ברכב.
מייקי אברהמי: ברגע שטייס לוקח מישהו בתשלום מבחינתנו אין הבדל אם אותו בן אדם נוסע ליעד בחו"ל או לטיסת כיף.
מייקי אברהמי: מכיוון שהמטוסים האלה הם בסטנדרטים שונים אנחנו לא חושבים שאנחנו צריכים להתיר את היד בנושא ההטסה המסחרית, מעבר להדרכה.
מייקי אברהמי: אנחנו לא פוסלים את זה, אבל אנחנו בוחנים את זה.
יצחק וקנין: בוא נגיד, עם היד על הדופק.
מייקי אברהמי: מאוד.
איתי עצמון: הערה אחרונה: האם בעקבות התיקון שאנחנו עומדים לאשר כאן יש צורך בתיקון רישיונות הפעלה מבצעית של האז"מים, לרבות שינוי המשקל?
רננה שחר: בדקנו את זה, ולא – אין צורך.
רננה שחר: נושא המשקל לא מופיע.
אודי זוהר: חלק מזה גם - - - מן העבר.
יצחק וקנין: אני מבין שבסעיף 4 היה לנו תיקון אחד, נכון?
יצחק וקנין: אם כך אני מצביע על סעיף 4, כולל התיקונים.
יצחק וקנין: הצבעה     בעד סעיף 4 – רוב נגד – אין נמנעים – אין סעיף 4 נתקבל.
יצחק וקנין: סעיף 4 אושר, כולל התיקונים.
יצחק וקנין: סיימנו את ההקראה של תקנות הטיס (הפעלת כלי טיס וכללי טיסה) (תיקון מס' 2), התש"ע-2010.
יצחק וקנין: נחדש את הישיבה ב-10:45 מאחר שלישיבות האלה נקבעו זמנים, וכנראה, יש משתתפים מבחוץ שידעו את השעות ואת הזמנים.
גדי רגב: אנחנו מעריכים שזה אותו פורום כי זה אותו נושא ואותם אנשים.
יצחק וקנין: גם אני מעריך שזה אותו פורום גם מבחינת חברי הכנסת.
גדי רגב: גם אוכלוסיית המשתמשים אומרים שהם כולם פה.
יצחק וקנין: אם כך, אני ממשיך את הישיבה.
יצחק וקנין: אבל אם יבוא מישהו שיעיר הערה אני אאלץ לחזור על כל התקנות מתחילתן.
יצחק וקנין: אנחנו ממשיכים בסדר היום: תקנות הטיס (רישיונות לעובדי טיס) (תיקון מס' 2), התש"ע-2010.
יצחק וקנין: אני מזכיר שאנחנו מקריאים את התקנות לפני זמן הישיבה המקורי שנקבע.
יצחק וקנין: אם ייכנס מאן דהוא ויעיר הערה אנחנו נתחיל את ההקראה מחדש.
יצחק וקנין: אם לא, נאשר אותן כפי שאישרנו את התקנות הקודמות.
רננה שחר: תקנות הרישיונות מסדירות את ההליך של עובדי הטיס – טייסים, טכנאי בדק או פקחי טיסה.
רננה שחר: במקרה הזה אנחנו מדברים על טייסים של אווירונים זעירים.
רננה שחר: בגלל הגדלת המעטפת של המשקלים והמהירויות נובעות דרישות לעניין הכשרת הטייס – יותר הכשרה, יותר הדרכה זוגית.
רננה שחר: אתה תראה את זה בכל מיני היבטים בתוך התקנות האלה, גם לגבי המדריכים.
רננה שחר: זאת המטרה באופן כללי.
יצחק וקנין: את יכולה להתחיל את ההקראה.
רננה שחר: תקנות הטיס (רשיונות לעובדי טיס) (תיקון מס' 2) , התש"ע – 2010    בתוקף סמכותי לפי סעיף 30 ולפי פרט 2 לתוספת ה' לחוק הטיס, 1927, באישור שר האוצר לפי סעיף 39ב לחוק יסודות התקציב, התשמ"ה - 1985 ובאישור ועדת הכלכלה של הכנסת לפי סעיף 21א(א) לחוק יסוד: הכנסת, לפי סעיף 2(ב) לחוק העונשין, התשל"ז – 1977 ולפי סעיף 12 לחוק רשות התעופה האזרחית, התשס"ה – 2005, אני מתקין תקנות אלה: תיקון תקנה 1  בתקנה 1 לתקנות הטיס (רשיונות לעובדי טיס) התשמ"א – 1981 (להלן – התקנות העיקריות) , בהגדרת "אוירון זעיר" במקום "454 ק"ג" יבוא "600 ק"ג, או אם הוא מיועד להמראה ונחיתה על פני מים – עד 650 ק"ג ".
לאה ורון: יש מטוסים כאלה בישראל שמיועדים להמראה ולנחיתה על מים?
רננה שחר: היום לא.
רן בג: היו בזמנו, היום אין.
לאה ורון: על איזה מים, על הכינרת?
רן בג: על הכינרת, בבריכות דגים.
יצחק וקנין: יש הערות לסעיף 1?
יצחק וקנין: אני עובר להצבעה.
יצחק וקנין: הצבעה     בעד סעיף 1 – רוב נגד – אין נמנעים – אין סעיף 1 התקבל
רננה שחר: תיקון תקנה 37  בתקנה 37 לתקנות העיקריות:    בתקנת משנה (ו) בסופה יבוא "או המדריך המוסמך לפי העניין";   אחרי תקנת משנה (ו) יבוא:   "(ז) בוחן או מדריך מוסמך שערך מבחן רמה לפי תקנה זו ידווח על פרטי המבחן, ביצוע המבחן ותוצאתו לרשות הרישוי, לפי טופס שתורה עליו, תוך 14 ימים מיום ביצוע המבחן.
איתי עצמון: האם יש צורך לפרסם את הטופס באתר הרשות כך שגם הנבחנים יידעו?
רננה שחר: אלה מבחני רמה לכולם.
רן בג: הכוונה לפרסם את זה, והכוונה לתת להם את הטופס הזה במפגשי מדריכים ולהראות להם.
רננה שחר: עמיר הוא מרשות הרישוי, ואני מבינה שיש כל מיני מבחני רמה לכל סוגי הטייסים עם טפסים שונים של דיווח.
רננה שחר: זה אמור לעלות לאתר האינטרנט?
עמיר שלום: אין בעיה להעלות את זה לאינטרנט.
עמיר שלום: המדריכים יכולים להחזיק בטפסים האלה.
יצחק וקנין: אז אני מבין שזה כן יפורסם.
איתי עצמון: נוסיף.
יצחק וקנין: הצבעה     בעד סעיף 2 כולל התיקונים – רוב נגד – אין נמנעים – אין סעיף 2, כולל התיקונים, התקבל
יצחק וקנין: סעיף 3, בבקשה.
רננה שחר: תיקון תקנה 75  3. בתקנה 75 לתקנות העיקריות, בכותרת השוליים בסופה יבוא " ובאוירון זעיר".
רננה שחר: זה תיקון טכני.
יצחק וקנין: הצבעה     בעד סעיף 3 – רוב נגד – אין נמנעים – אין סעיף 3 נתקבל
יצחק וקנין: סעיף 4, בבקשה.
רננה שחר: תיקון תקנה 81  4. בתקנה 81 לתקנות העיקריות -    בכותרת השוליים המלים "באוירון זעיר " – יימחקו;   ברישה, המלים ", באוירון זעיר" – יימחקו;   פסקה (9) – בטלה.
יצחק וקנין: הערות לסעיף 4?
יצחק וקנין: הצבעה     בעד סעיף 4 – רוב נגד – אין נמנעים – אין סעיף 4 נתקבל
רננה שחר: תיקון תקנה 83  5. בתקנה 83(א) לתקנות העיקריות -    ברישה, אחרי "למעט דאון" יבוא "ואוירון זעיר";   פסקה (3) – בטלה;
יצחק וקנין: הצבעה      בעד סעיף 5 – רוב נגד – אין נמנעים – אין סעיף 5 נתקבל
רננה שחר: תיקון תקנה 88  6. בתקנה 88 לתקנות העיקריות -    בתקנת משנה (א), בפסקה (6) הסיפה לפסקה המתחילה במלים: "אולם ידע מקצועי בשימוש בנווטות חישובית" – תימחק.
רננה שחר: במקום תקנת משנה (ב) יבוא:     "(ב) מבקש רשיון טייס פרטי שהוסמך בחיל האויר הישראלי כטייס ומשרת בו בשירות פעיל כטייס בעת הגשת הבקשה, יהיה פטור מהוכחת ידע מקצועי כאמור בפסקאות (3) , (4) ו- (6) עד (8) לתקנת משנה (א); על אף האמור, אם הוא מבקש הגדר לאוירון זעיר  יהיה פטור מהוכחת ידע מקצועי כאמור בפסקאות (3), (6) ו- (7) בתקנת משנה (א).
איתי עצמון: אפשר להסביר את הבהרת הנוסח שעשיתם ב-(ב)?
רננה שחר: בתקנות הרישיונות היום, בתקנה 88 (ב)(1) ו-(2) נראים כשתי פסקות נפרדות.
רננה שחר: בתקנה 88(ב)(1) כתוב: "על מבקש רישיון טייס פרטי שהוסמך בחיל האוויר הישראלי, יהיה פטור וגו'"; ב-(2) כתוב: "המבקש הגדר לאווירון זעיר יהיה פטור – ואז מתנאי קצת פחות מהקודם.
רננה שחר: הכוונה היא שזה אותו טייס בחיל האוויר הישראלי, וכך זה מיושם בפועל, אבל מנוסח התקנה זה לא ברור.
רננה שחר: לכאורה פסקה 2 עומדת בפני עצמה, וכל מי שמבקש הגדר לאווירון זעיר פטור מהוכחת ידע מקצועי, כאמור, בפסקה הזאת, מה שאיננו סביר ואיננו נכון.
איתי עצמון: כלומר אתם רוצים להגיד שאותו מבקש רישיון כאמור, ככל שהוא מבקש הגדר לאווירון זעיר הוא יהיה פטור מהוכחה- -
רננה שחר: אותו טייס בחיל האוויר הישראלי, ולא כל אחד.
יצחק וקנין: הערות לסעיף 6?
יצחק וקנין: מי בעד סעיף 6?
יצחק וקנין: הצבעה     בעד סעיף 6 – רוב נגד – אין נמנעים – אין סעיף 6 התקבל
יצחק וקנין: סעיף 6 אושר.
רננה שחר: תיקון תקנה 89א  7. בתקנה 89א לתקנות העיקריות, במקום תקנת משנה (ב) יבוא:   "(ב) דרישות הנסיון המזעריות לקבלת הגדר אוירון זעיר הן שלושים ושתיים שעות זמן טיסה שבוצעו באוירון הדרכה זעיר במסגרת בית ספר להוראת טיס או בהדרכה אישית, בשנתיים שקדמו להגשת הבקשה לקבלת הרשיון ומהן:    שמונה עשרה שעות הדרכה זוגית  הכוללות לפחות -       ארבע שעות בטיסות מרחב עם נחיתות במנחתים שונים;     ארבע שעות שבוצעו תוך שלושת החודשים שקדמו להגשת הבקשה לרשיון;    עשר שעות זמן טיסת יחיד.
איתי עצמון: השינוי הוא בדרישות ההכשרה?
רן בג: כן.
איתי עצמון: האם כבר התחילו ליישם את הדרישות?
רן בג: מנובמבר 2009 אנחנו עובדים לפי זה.
איתי עצמון: בכל בתי הספר?
רן בג: בכל בתי הספר שישנם.
איתי עצמון: אם כך לא יהיה צורך בהוראת מעבר שתתאים.
רן בג: לא.
יצחק וקנין: הצבעה     בעד סעיף 7 – רוב נגד – אין נמנעים – אין סעיף 7 נתקבל
רננה שחר: תיקון תקנה 95   8. בתקנה 95(א) לתקנות העיקריות, אחרי "ובו הגדר אוירון," יבוא "אוירון זעיר".
יצחק וקנין: מי בעד סעיף 8?
יצחק וקנין: הצבעה     בעד סעיף 8 – רוב נגד – אין נמנעים – אין סעיף 8 נתקבל
יצחק וקנין: סעיף 8 אושר.
רננה שחר: תיקון תקנה 103  בתקנה 103 לתקנות העיקריות בתקנת משנה (ג) -   במקום פסקה (2) יבוא:   "(2) בעל רשיון טייס פרטי ובו הגדר אוירון זעיר  אינו רשאי לשמש כטייס מפקד באוירון זעיר דו-מושבי המוביל נוסע אלא אם כן התקיימו כל אלה:    צבר נסיון של 100 שעות טיסה כטייס מפקד על אוירון זעיר מאז קיבל את רשיון הטיס שלו;    קיבל 4 שעות הדרכה זוגית להטסת נוסע על ידי מדריך בעל הגדר מתאים;    עמד במבחן להטסת נוסע, שנערך על ידי מדריך בעל הגדר מתאים; עבר את המבחן, יאשר המדריך בכתב ביומנו האישי של המבקש כי הוא עבר את המבחן בהצלחה וישלח הודעה מתאימה לרשות הרישוי;    רשות הרישוי קבעה ברשיונו כי הוא רשאי להטיס עמו נוסע;    צבר לפחות 10 שעות טיסה כטייס מפקד על אותו דגם של אווירון זעיר דו-מושב; " מילא אחרי האמור בתקנה 105.
אודי זוהר: בסעיף הזה צריך להיות "בעל רישיון פרטי, ובו הגדר אווירון זעיר בלבד".
אודי זוהר: כי אם לי יש רישיון פרטי, ואין לי 100 שעות על אולטרה-לייט, הסעיף הזה יכול למנוע ממני להטיס נוסע, וזה לא הגיוני.
רננה שחר: זה מוסדר בהמשך תקנה 103.
אודי זוהר: אבל המילה "בלבד" פותרת את זה.
רננה שחר: תקנה 103 מסדירה את זכויותיו של טייס פרטי; תקנה 122(א) מסדירה את זכויותיו של טייס מסחרי.
רננה שחר: מה אתה רוצה?
רננה שחר: טייס פרטי?
אודי זוהר: אני טייס פרטי שרוצה לקחת חבר באווירון זעיר.
אודי זוהר: לפי מה שאתם אומרים פה, אני צריך 100 שעות על מטוס זעיר, וזה לא הגיוני.
אודי זוהר: יש לי 4,000 שעות על מטוסים אחרים, אם לא יותר, ואם יש לי הגדר מטוס זעיר למה אתם מונעים ממני להטיס חבר?
רננה שחר: פסקה (3) בתקנות הרישיונות: "על אף האמור בפסקה (2) יהיה הניסיון המזערי כטייס מפקד הדרוש להטסת נוסע באווירון זעיר דו-מושבי: (א) לבעל רישיון עם הגדר של אווירון או הליקופטר, נוסף לאווירון זעיר, כמפורט בטבלת השעות שבתוספת השמינית".
רננה שחר: את התוספת השמינית אנחנו מתקנים פה ומקטינים את השעות.
רננה שחר: יש לזה הסדר מיוחד, וכתוב: "על אף האמור".
רננה שחר: אז לא צריך "בלבד".
יצחק וקנין: כן, זה מסדיר את זה.
איתי עצמון: רציתי להעיר לעניין היחס בין תקנות משנה (א) ו-(ה).
איתי עצמון: מכיוון שבתקנת משנה (א) של 100 שעות טיסה כטייס מפקד על אווירון זעיר, וב-(ה) מדובר על 10 שעות טיסה כטייס מפקד על אותו דגם של אווירון זעיר דו-מושבי.
איתי עצמון: השאלה היא האם מדובר על 10 שעות נוספות או במסגרת אותן 100 שעות?
רן בג: הרעיון הוא שברגע שאני רכשתי שעות טיסה במטוס מסוים ועברתי הדרכה על-ידי מדריך וקיבלתי את האישור אני יכול לטוס.
רן בג: אם מחר אני קונה מטוס חדש לחלוטין מדגם חדש, אני נאלץ לעבור עוד 10 שעות כדי להכיר את המטוס, ורק אחרי זה ללא שום מבחן וללא שום הכשרה נוספת אני יכול לקחת נוסע.
יערה למברגר: אבל זה עדיין לא ברור מהנוסח.
איתי עצמון: צריך לעשות התאמה בנוסח.
רן בג: אם צברתי 100 שעות במטוס המקורי שלי, ולאחריהם עברתי הדרכה עם מדריך אני לוקח נוסע; אם שנה אחר כך קניתי מטוס אחר לגמרי, אני לא צריך לעבור שום הכשרה, אלא רק לצבור 10 שעות.
רננה שחר: אז אנחנו מציעים תיקון נוסח כלהלן: "צבר לפחות 10 שעות טיסה כטייס מפקד" – במקום "על אותו דגם", מבקשים שיהיה "על אותו טיפוס".
רננה שחר: זה נאמן לתקנה (1) לתקנות.
רננה שחר: אם כך: "צבר לפחות 10 שעות טיסה כטייס מפקד של אווירון זעיר דו מושבי שבו יובל הנוסע.
רננה שחר: הוראות פסקת משנה זו לא יחולו על בעל רישיון שצבר לפחות 10 שעות טיסה כאמור, במסגרת 100 שעות הטיסה הנדרשות, לפי פסקת משנה (א).
איתי עצמון: עכשיו זה באמת ברור.
איתי עצמון: אבל למה "יובל" ולא "יוטס"?
רננה שחר: כתוב "להובלת נוסע".
רננה שחר: לא יודעת.
איתי עצמון: נבדוק את זה בהמשך?
רננה שחר: אין בעיה.
יצחק וקנין: זה עניין של נוסח.
יצחק וקנין: אין הערות על סעיף 9.
רננה שחר: אני לא קראתי את (2).
רננה שחר: בפסקה (4) פסקת המשנה המסומנת (א) אחרי פסקת משנה (ב) תסומן (ג) ואחריה יבוא:   "(ד) כטייס מפקד של אוירון זעיר שמהירותו המרבית בטיסה אופקית, עם כוח מלא של המנוע, עולה על 100 מי"ש , אלא אם כן קיבל לפחות 4 שעות הדרכה על ידי מדריך טיס מוסמך ועבר לגביו מבחן בטיסה".
אורי אריאל: "ועבר לגביו מבחן טיסה" – על ידי מי?
רננה שחר: לפי תקנה 71, לפי דעתי.
רן בג: זה מדריך בלבד.
רן בג: זה קבלת היתר נוסף.
רננה שחר: אני אקריא את זה: מבחן הטיסה הוא לפי תקנה 185ה: "יתבצע במקרה של הגדר ראשוני על-ידי בוחן, ובמקרה של תוספת דגם – על-ידי מדריך".
איתי עצמון: הבנתי שביקשתם תיקון נוסף לתקנת משנה (ב) או שוויתרתם?
רננה שחר: זה ב-185(ד).
יצחק וקנין: זה בסעיף 12.
יצחק וקנין: עדיין לא הגענו לסעיף 12, אנחנו ב-10.
רננה שחר: איתי, איפה זה?
איתי עצמון: בתקנת משנה (ב) אמרתם שחסרה המילה "מטיפוס".
יצחק וקנין: עדיין לא הגענו לזה, זה בסעיף 12.
איתי עצמון: אבל פה שינינו מ"דגם" ל"טיפוס".
יצחק וקנין: אם כן, נצביע על סעיף 9, כולל התיקונים שהוצעו.
יצחק וקנין: הצבעה     בעד סעיף 9, כולל התיקונים – רוב נגד – אין נמנעים – אין סעיף 9, כולל התיקונים, נתקבל
יצחק וקנין: סעיף 9 אושר, כולל התיקונים.
יצחק וקנין: סעיף 10, בבקשה.
רננה שחר: תיקון תקנה 122א  10.
רננה שחר: בתקנה 122א לתקנות העיקריות, במקום פסקה (3) יבוא:   "(3) זכות לשמש טייס מפקד באוירון זעיר דו-מושבי המופעל בטיסה מסחרית ובלבד שבטיסה זו לא יטיס נוסע אלא בתנאי כטר"מ וכט"ר ביום בלבד ונתקיימו בו אחד מאלה:     הוראות תקנה 103(ג)(2) ויש לו נסיון כמפורט בתוספת השמינית;    הטיסה היא לצורכי הדרכה והוא בעל רשיון הדרכה עם הגדר אוירון זעיר והוא בעל ניסיון של לפחות 300 שעות הדרכה.
איתי עצמון: לא בהכרח באווירון זעיר, זאת אומרת, הדרכה כלשהי בטיסה.
רננה שחר: רצית שנמחק את "והוא בעל" השני.
דן שיאון: באיזה סוג טיסה ההיתר של 300 שעות?
רננה שחר: הטיסה היא לצורכי הדרכה: "והוא בעל רשיון הדרכה עם הגדר אווירון זעיר עם ניסיון של לפחות 300 שעות הדרכה".
דן שיאון: 300 שעות בכלל.
רננה שחר: לא, 300 שעות הדרכה.
דן שיאון: האם צריך 300 שעות הדרכה בשביל לעשות טיסת הדרכה?
דן שיאון: איך צוברים 300 שעות הדרכה?
רן בג: אני רוצה להבהיר בשתי מילים מה הרציונל שקיים כאן.
רן בג: המצב הוא שאדם צריך לצבור 10 שעות על מטוס לפני שהוא יכול לקחת נוסע.
רן בג: נוצר מצב שמדריך שהולך להדריך על מטוס חדש צריך לטוס עליו לבד 10 שעות כדי להתחיל להדריך עליו.
רן בג: נוצר מצב שלבית ספר מסוים הגיע מטוס חדש, ושבעה מדריכים והיו צריכים לעשות 70 שעות סך הכול, שזה הרבה מאוד כסף, אף על פי שלא היה צורך.
רן בג: לכן, על-פי בקשת המדריכים יזמנו שמדריך שיש לו 300 שעות הדרכה כללית- -
יצחק וקנין: ידריך את כל השבעה.
רן בג: - - רשאי לעלות על המטוס, לעשות עליו, להכיר אותו ולהתחיל מיד בהדרכה.
רן בג: זה הרעיון: להפוך את 10 שעות המדריך להכרת המטוס.
אורי אריאל: כדאי להבהיר את זה גם בגוף התקנה.
רן בג: ברגע שזה חלק מכל התקנות, זה ברור.
לאה ורון: הכוונה שלך ברורה, השאלה אם כשקוראים את הפסקה מבינים למה התכוונת.
אורי אריאל: ההסבר שלך מוכיח את הצורך בהרחבה של כמה מילים.
רן בג: אם קוראים את תקנה 22א כולה יש התמונה.
יצחק וקנין: רננה, את חושבת שהניסוח מספק?
רננה שחר: לדעתי, כן.
יערה למברגר: אפשר לחדד את הנוסח בסיפא, אבל אם העיקרון מובן לוועדה אפשר למצוא את הנוסח הסופי.
רננה שחר: הכוונה באופן כללי ש-300 שעות ההדרכה זה בכל כלי, והוא לא צריך ניסיון נוסף.
רננה שחר: זה חילופי ל-103(ג)(2) שדיברנו עליו קודם.
יצחק וקנין: מדובר רק על הניסוח?
יצחק וקנין: אנחנו נאשר את הסעיף, רק תתקנו את הניסוח.
רננה שחר: אנחנו מבקשים שעוד יהיה כתוב: "הדרכה בטיסה".
איתי עצמון: אמרנו את זה קודם.
יצחק וקנין: אנחנו מצביעים על סעיף 10, כולל התוספת "הדרכה בטיסה".
יצחק וקנין: הצבעה     בעד סעיף 10 – רוב נגד – אין נמנעים – אין סעיף 10 נתקבל
יצחק וקנין: סעיף 10 אושר.
יצחק וקנין: סעיף 11, בבקשה.
רננה שחר: תיקון תקנה 139  11.
רננה שחר: בתקנה 139 לתקנות העיקריות , בפסקה 2 בסופה יבוא "על אף האמור, הנסיון הנדרש ממחזיק ברשיון מדריך טיס עם הגדר הדרכה לאוירון מקבוצה א', המבקש הגדר הדרכה לאוירון זעיר מקבוצה  א' , הוא חמש שעות כטייס מפקד באוירון זעיר מקבוצה א'.
יצחק וקנין: אין הערות לסעיף 11.
יצחק וקנין: הצבעה     בעד סעיף 11 – רוב נגד – אין נמנעים – אין סעיף 11 נתקבל
יצחק וקנין: סעיף 12, בבקשה.
רננה שחר: תיקון תקנה 185ד   12.
רננה שחר: בתקנה 185ד לתקנות העיקריות:    בתקנת משנה (א) -
רננה שחר: בפסקה (1) במקום "שתי שעות" יבוא  "שש שעות", ובמקום "מסוג א'" יבוא "מקבוצה א'";
רננה שחר: אחרי תקנת משנה (א) יבוא:   "(א1) הניסיון הדרוש לקבלת הגדר ראשוני לאוירון זעיר לבעל רשיון טיס תקף עם הגדר שאינו הגדר אוירון הוא שמונה שעות טיסה לפחות.
רננה שחר: "  אחרי תקנת משנה (ב) יבוא -   "(ג) בנוסף על האמור בתקנת משנה (ב) , הנסיון הדרוש לקבלת הגדר אוירון זעיר מטיפוס  נוסף, מטייס המחזיק ברישיון תקף ובו הגדר אוירון זעיר שמהירותו המרבית בטיסה אופקית, עם כוח מלא של המנוע, אינה עולה על 100 מי"ש והמבקש הגדר אוירון זעיר נוסף מאותה קבוצה שמהירותו המרבית בטיסה אופקית, עם כוח מלא של המנוע, עולה על 100 מיי"ש, הוא לפחות ארבע שעות הדרכה זוגית על ידי מדריך טיס בעל הגדר מתאים .
ישראל חסון: אין דבר כזה "שתי שעות".
ישראל חסון: צריך להיות "שעתיים".
איתי עצמון: אבל ככה זה, כנראה, כתוב בתקנה המקורית.
יערה למברגר: זה במקום.
יערה למברגר: צריך להגיד מה מחליפים.
יערה למברגר: אם הייתה טעות צריך לתקן אותה.
יצחק וקנין: יש הערות נוספות על הסעיף?
אודי זוהר: בסעיף 12(2)(א1) חסרה, לדעתי, המילה "זעיר".
אודי זוהר: "הניסיון הדרוש לקבלת הגדר רישיון לאווירון זעיר לבעל רשיון טיסה תקף עם הגדר שאינו הגדר אווירון זעיר הוא שמונה שעות".
רננה שחר: "שאינו הגדר אווירון", לא "שאינו הגדר אווירון זעיר".
רננה שחר: בתקנה 185ד(א) מוסדר הניסיון הדרוש לקבלת הגדר ראשוני לאווירון זעיר לבעל רשיון טיס תקף".
רננה שחר: זאת אומרת שאם אתה רוצה הגדר לאווירון זעיר, החלפנו את זה מ-2 ל-6, ומ-5 ל-8 – אלה ההסבות הראשונות.
רננה שחר: ב-(ב) מוסדר: "הניסיון הדרוש לקבלת הגדר אווירון זעיר מטיפוס נוסף".
רננה שחר: כלומר כבר יש הגדר אווירון זעיר, ועכשיו זה "מטיפוס נוסף".
רננה שחר: (א1) אומר שאם אין לך הגדר אווירון אתה חייב שמונה שעות.
רננה שחר: כלומר אם יש לך הגדר הליקופטר, בלון או כל דבר אחר.
אודי זוהר: הבנתי.
דוד לאופר: הערה מנהלתית: אנחנו נעים כל הזמן בין "קשר" ל"מי"ש".
דוד לאופר: אני מציע לאחד את זה כדי לא ליצור בלבול.
דוד לאופר: הגדרנו את המהירות המרבית של אז"מ כ-120 קשר, ופה אנחנו מדברים על 100 מי"ש, וזה עשוי לבלבל.
קריאה: יש CAS- - -
רננה שחר: זה מופיע בסוגריים.
דוד לאופר: אם זה מופיע, זה בסדר.
רן בג: עד כמה שאני זוכר 100 מי"ש זה קו שהאמריקנים שמו את זה כקו שמבדיל בין מטוס מתקדם לבין מטוס לא מתקדם.
רן בג: אנחנו העתקנו את זה מהם.
יצחק וקנין: יש הערות לסעיף 12?
רננה שחר: אנחנו מבקשים עוד תיקון, אדוני.
רננה שחר: אנחנו רוצים שבתקנת משנה (ב) אחרי "הגדר אווירון זעיר" יבוא "מטיפוס נוסף".
יצחק וקנין: אצלי זה כבר מתוקן.
יצחק וקנין: נצביע על סעיף 12, כולל התיקונים.
יצחק וקנין: מי בעד סעיף 12, כולל התיקונים?
יצחק וקנין: הצבעה     בעד סעיף 12, כולל התיקונים – רוב נגד – אין נמנעים – אין סעיף 12, כולל התיקונים נתקבל
יצחק וקנין: סעיף 12, כולל התיקונים, אושר.
יצחק וקנין: סעיף 13, בבקשה.
רננה שחר: תיקון התוספת השמינית  13.
רננה שחר: בתוספת השמינית לתקנות העיקריות  -  מול רשיון טיס פרטי במקום "100" יבוא "75", במקום "50" יבוא "40" ובמקום "30" יבוא "25";  מול רשיון טיס מסחרי במקום "15" יבוא "10".
רן בג: אודי, זה מה ששאלת קודם.
רן בג: זה צמצום השעות.
יצחק וקנין: מי בעד סעיף 13?
יצחק וקנין: הצבעה     בעד סעיף 13 – רוב נגד – אין נמנעים – אין סעיף 13 התקבל
יצחק וקנין: סעיף 13 אושר.
יצחק וקנין: סעיף 14, בבקשה.
רננה שחר: סעיף 14:      הוראת מעבר -  בעל רשיון טייס עם הגדר אוירון זעיר, בין כהגדר יחיד ובין כהגדר נוסף,  שהיה בתוקף ערב תחילת תקנות אלה, אשר הוכיח לרשות הרישוי, בתוך ששה חודשים מיום תחילת תקנות אלה, באמצעות הצגת העתק צילומי מהחלקים הנוגעים בדבר ביומן הטיסות שלו או באמצעות תצהיר , כי נתקיימו לגביו תנאי תקנה 103(ג)(2) כנוסחן בתקנה 9 לתקנות אלה לצורך הובלת נוסע ערב תחילתן של תקנות אלה, תקבע רשות הרישוי ברשיונו כי הוא  רשאי להטיס עמו נוסע; לא הוכיח כאמור, תקבע רשות הרישוי ברישיונו כי הוא אינו רשאי להטיס עמו נוסע.
רננה שחר: בעד תיקון רישיון לפי תקנה זו לא תשולם אגרה.
איתי עצמון: אני מבין שיש כאן טעות כי מה שרציתם זה לאפשר לאותם אנשים שהיו רשאים להטיס נוסע, לפי התקנות כנוסחן היום לפני התיקון, לעשות זאת ולתקן את הרישיון שלהם בהתקיים תנאים מסוימים.
איתי עצמון: אז בעצם אנחנו צריכים למחוק "כנוסחן בתקנה 9 לתקנות אלה".
איתי עצמון: זה צריך להיות "כנוסחן ערב יום התחילה".
רננה שחר: "ערב תחילתן של תקנות אלה".
רננה שחר: אני אקריא: "כי נתקיימו לגביו ערב תחילתן של תקנות אלה תנאי תקנה 103(ג)(2) כנוסחן ערב תחילתן של תקנות אלה לצורך הובלת נוסע, תקבע רשות הרישוי ברישיונו וגו'".
איתי עצמון: למה קצבתם שישה חודשים?
איתי עצמון: מה קורה אם מישהו בא אחרי שנה?
רננה שחר: היום מפקח מגיע לשטח ולא יודע אם לטייס שהוא פוגש מותר להוביל נוסע או לא.
רננה שחר: צריך לעשות בזה סדר.
רננה שחר: לכן רצינו שהסדר הזה ייכנס למסגרת זמן, שתיתן תמריץ.
רננה שחר: כלומר תוך זמן מסוים עליו להוכיח, ואז ירשמו לו ברישיון.
רננה שחר: חצי שנה הוא זמן הוגן לבן אדם להציג ולהראות.
רננה שחר: כמו שרן אמר, מדובר ב-450 טייסים, זה לא ציבור אין-סופי.
רננה שחר: אז הדברים יהיו מסודרים, וניתן יהיה לפקח טוב יותר ובצורה יעילה יותר.
רננה שחר: לדעתנו, ראוי לקצוב את זה במסגרת זמן.
איתי עצמון: אתם תפרסמו הודעות בעניין הזה?
רן בג: ב-10 הימים הקרובים כל הטייסים יקבלו מייל אישי לכתובת האישית שלהם עם פירוט מדויק של כל הדברים שנאמרו ונכתבו כאן.
איתי עצמון: אין מקום להאריך את התקופה?
רננה שחר: אנחנו לא חושבים.
רננה שחר: לדעתנו, חצי שנה זה זמן מאוד חשוב לפיקוח אפקטיבי, אדוני.
יצחק וקנין: זה מספק, לדעתכם?
קריאה: זה יספק אותנו.
יצחק וקנין: אם זה מספק אתכם, אז בסדר.
לאה ורון: יש 450 טייסים, אז אתם ממש יכולים לבדוק אחד-אחד ולסמן "וי" שכל אחד אכן יודע.
איתי עצמון: יש לי עוד שתי הבהרות נוסח: "לא הוכיח כאמור", זה בתום ששת החודשים?
איתי עצמון: זה בעצם לא "מתן רישיון", אלא "תיקון רישיון".
איתי עצמון: אנחנו צריכים לכתוב "תיקון".
דן שיאון: אני אעיר הערה אחרי ההצבעה.
יצחק וקנין: אם זה לא מעלה ולא מוריד, אתה יכול אחרי ההצבעה.
יצחק וקנין: מי בעד סעיף 14, כולל התיקונים שהוצעו?
יצחק וקנין: הצבעה     בעד סעיף 14, כולל התיקונים שאושרו – רוב נגד – אין נמנעים – אין סעיף 14, כולל התיקונים, נתקבל
יצחק וקנין: סעיף 14, כולל התיקונים, אושר.
יצחק וקנין: אם כן, רבותיי, תקנות הטיס (רישיונות לעובדי טיס) (תיקון מס' 2), התש"ע-2010 אושרו.
יצחק וקנין: בבקשה, דן.
דן שיאון: אני רוצה לחזור לנקודה שנדונה בתחילת הישיבה בעניין תקנות ה-LSA, כי הנושא הזה נשאר עדיין פתוח מבחינתנו, והוא חשוב מאוד.
דן שיאון: זה לא סוד שאנחנו דרשנו וביקשנו תקופה ארוכה מאוד שהתקנות האלה יהיו התקנות המחייבות את רת"א, ולאחר דיון ארוך מאוד הסכמנו לוותר בעקבות הצהרה של רת"א שתקנות ה-LSA יטופלו מיד עם סיום הקטע הזה, שהוא באמת חשוב, של "קטגוריה 1".
דן שיאון: הסכמה.
דן שיאון: הנושא הזה חשוב, ואני חייב להודות שרת"א עשתה פה עבודה עצומה כדי לעדכן את התקנות שלא עודכנו שנים רבות ולהביא אותן לרמה סבירה.
דן שיאון: התקנות האלה עדיין סוגרות פערים שהיו בעבר, אבל פנינו קדימה, וה-LSA אלה התקנות המובילות היום בעולם מסיבה פשוטה שרוב היצרנים מייצרים לפי התקן הזה שהוא התקן האמריקני שמשם רוב המטוסים נמכרים.
דן שיאון: אנחנו מבקשים בשעת רצון טוב זה שרת"א יעדכנו אותנו ואולי יצהירו לוועדה, באיזה מועד הם מתכוונים לטפל בתקנות ה-LSA שהם הצהירו שיטפלו בהן, ואולי הם גם יכולים להעריך באיזה מועד הם יסיימו את הטיפול בתקנות האלה לשביעות רצוננו.
יצחק וקנין: אתה מאלץ אותי לחזור על דברים שאני אומר במשך כל תקופת העבודה על חוק הטיס.
יצחק וקנין: אני מבין שבתקופה הקרובה, כשנסיים את חוק הטיס יובאו תקנות שמסדירות את חוק הטיס.